For knap et år siden blev der vundet 7,9 millioner kroner på et spil købt i Hurup Thy. Men vinderen har aldrig henvendt sig.

7.961.281 kroner. Så mange dejlige penge står og venter på den rette ejermand. De blev udtrukket som Joker-gevinst i uge 2 sidste år, men vinder-kvitteringen er aldrig blevet præmiesøgt. Den 16. januar forfalder præmien. Så alle borgere i Hurup, Thy og alle besøgende i perioden omkring købstidspunktet opfordres til at kigge efter, om det gyldne spil skulle have forputtet sig på køleskabet, som bogmærke, i handskerummet i bilen eller et helt fjerde sted. Spillet er købt hos SuperBest, Jernbanegade i Hurup, Thy. Gevinster på over 200 kroner har spillerne et år til at hente, under 200 kroner skal de hentes inden 90 dage. Gevinster, der ikke bliver afhentet, glider ind i den daglige drift og bliver således blandt andet brugt i markedsføring og som ekstra præmier.